Publiek oor vervalste matrieksertifikate gewaarskuSkermskoot van die webwerf fakematricandcertificate.co.za Die raad vir gehalteversekering in algemene onderwys, Umalusi, het Maandag die verkope van vervalste matrieksertifikate veroordeel. Die raad het twee webwerwe geïdentifiseer wat by dié bedrogspul betrokke is. “Dit is onwettig en is ŉ strafregtelike oortreding. Umalusi veroordeel hierdie bedrog ten sterkste. Die wanverteenwoordiging van kwalifikasies kan moontlik skade aanrig aan die beeld van Umalusi en die land se opleidingstelsel en die regering se pogings, om korrupsie uit te roei, ondermyn,” het die organisasie in ŉ verklaring gesê. “Die publiek word dus om hierdie individue en entiteite by die Suid-Afrikaanse Polisiediens aan te meld of dit anoniem aan te meld by Umalusi se kontaksentrum by 0800 000 889.” Die organisasie het gesê die twee webwerwe, wat reeds geïdentifiseer is, is http://fakematricandcertificate.co.za en http://www.registermatriccertificates.co.za. Op die webwerf http://fakematricandcertificate.co.za is matrieksertifikate, diplomas, grade, rybewyse, geboortesertifikate en doodsertikate beskikbaar. ŉ Sertifikaat word aan ŉ koper gestuur sodra betaling en ander bykomende inligting soos foto’s ontvang is. Op die webwerf http://www.registermatriccertificates.co.za word dienste soos die registrasie van die vervalste matrieksertifikaat “op die Suid-Afrikaanse regeringsdatabasis” aangebied. Dit kan vier tot sewe dae duur voor die sertifikaat op die stelsel geregistreer is nadat betaling ontvang is, aldus die webwerf. Mafu Rakometsi, uitvoerende hoof van Umalusi, het gesê vervalste sertifikate is aan die toeneem en maan persone om Umalusi of ander privaat agentskappe direk te kontak indien hulle kwalifikasies wil verifieer. “Dit is verskriklik dat die persone wat hierdie webwerwe bestuur, dit straffeloos doen. Ek wil Suid-Afrikaners graag verseker dat die straf swaar sal wees vir enigiemand wat skuldig bevind word dat hulle vervalste matrieksertifikate vervaardig.”